Hvgo sextus, Abbas Maioris Monasterij, Abbas vero Clun. XXIII. incœpit regere anno Domini 1236. rexit annis octo,  deinde anno 1244. assumptus est in Episcopum Lingonensem. Obiit Idib. Aprilis. Iacet apud Damietam. Anno huius Hugonis secundo amotus est Oddo Prior Cluniacensis,  substitutus est Regnaldus, qui diu fuerat in ordine Cartusiensi. Eodem quoque anno factæ sunt multæ mutationes in Ecclesia Cluniacensi. Anno 1239. tertio Nonas Iunij Sol passus est eclypsim,  omnes, qui solem aspiciebant crocei coloris videbantur esse. Huius etiam tempore, anno eius quarto apud Cremonam facta est tempestas maxima, ceciditque lapis grandinis, in quo erat Crux  imago Saluatoris expressa, desuper quoque litteris aureis scriptum, Iesus Nazarenus Rex Iudæorum. Et cecidit in Monasterio S. Gabrielis. Et de aqua, de qua liquefactus est lapis, inunxerunt Monachi oculos cuiusdam fratris semicæci, qui statim clare vidit.